ħda waħedha.' 'Qatt ma mxejt waħdek int meta kont tifla?' 'Sal-isqaq ta' ħdejna iva.' 'Qed tara, qed tistgħaġeb.' 'L-isqaq ta' ħdejna u dal-istazzjon l-istess?' 'U ejja imxi għax se ninġarru minn dawn in-nies u nitilfuha.' 'Il-Allaaaaa, tgħid mhux it-tifla!' 'Pawl, jekk nitilfu din, il-metro l-oħra terġa' tgħaddi erba' minuta oħra.' 'Erba' minuti taf jiġu kwarta, għax nerġgħu nitilfu l-oħra. Għaġġel għal darba.' Kompli imxi int umbgħad narak il-lukanda.' 'Osssija! Qed tixjieħ u bqajt l-istess.' 'Ċaw.' Għandha l-aħmar tal-kowt sabiħ wisq. Imma tifla bħal din kif qiegħda waħedha? Ma ntihiex aktar minn tmienja. Miexja qisha lejja. Iż-żarbun pariġġ mal-kowt. Ħelwa wisq. Għajnejha imma l-isfel, jidhru miksurin. Imma mhix tibki. Qisha mdorrija hawn. Waħdedha. Jew m'għandiex għażla. Imma waħedha dit-tifla ma setgħetx qabblet kollox. Ma jistax ikun. Kollox kulur wieħed. Xi ħadd libbisha. Din donnha miexja lejja. Jew qed nimmaġina jien? Lanqas ħelwa m'għandi fil-basket x'intiha. Dik qisha anke brouch għandha mal-kowt. U l-aħmar jixgħel imma għandu laqta ta' mugrufun. Sewwa jgħidu. Dil-belt hawnhekk issib kollox. Iva lejja miexja. Se nitbissmilha. Mhix titbissem imma. Imma żgur lejja qed tħares. Fl-aħħar qalgħethom għajnejha minn mal-art. Se nżul mal-ħajt u nmil ftit qabel jaqilbuni. Għajnejna hekk bil-fors se jiltaqgħu. Niġi daqsha. Ħelu m'għandiex imma se ntiha minuta. Dik il-brouch ta' xiex inhi? Eh iva t-tifla kienet ġabet waħda. Nofs ċoff. Ta' kontra l-cancer. Anke hawn ikolli niftakar? Tgħid qiegħda waħedha għalhekk? Ommha ġarrha hu, bħal kif darba kien se jġorr lili? Ma nistax ma nkellimiex u ma nsaqsiehiex. Fejn hi, fejn hi? Żgiċċat? Il-pittura li nebbħet l-istorja hija ta' Rupert Cefai. Għal aktar xogħol ta' arti simili jew satira mill-istess artist żur is-sit tiegħu
Kowt aħmar